Thomas Jensen (S), 2012-11-15:
Tak, formand.
Beslutningsforslaget fra Det Konservative Folkeparti har det positive formål at forbedre Danmarks konkurrenceevne på hotelområdet.
Det mener Det Konservative Folkeparti skal ske ved at hæve fradragsretten for hotelovernatninger fra 50 pct. til 100 pct.
Hos Socialdemokraterne og i regeringen har vi fokus på at forbedre vilkårene for dansk erhvervsliv.
Det afspejler sig i regeringens 2020-plan, der netop fokuserer på at skabe vækst og flere arbejdspladser, og det kan man også se på de initiativer, der iværksættes for at styrke den danske konkurrenceevne.
Helt konkret har regeringen nedsat en produktivitetskommission, der skal kortlægge årsagerne til den lave vækst i produktiviteten siden midten af 1990'erne og på den baggrund komme med konkrete anbefalinger til en styrkelse af produktiviteten og dermed konkurrenceevnen i Danmark.
Vi skal også se på de enkelte erhvervs produktivitet, konkurrenceevne og muligheder.
Regeringen har derfor nedsat en række vækstteam for de forskellige brancher, og det gælder selvfølgelig også for turisme- og oplevelsesøkonomien.
Arbejdsgruppen består af repræsentanter for de relevante organisationer og virksomheder fra branchen samt de relevante ministerier.
Målet er at udforme en national strategi og en konkret handlingsplan.
Regeringen har netop igangsat dette initiativ for at skabe mere vækst i dansk turisme.
Vækstteamet skal aflevere sine anbefalinger i foråret 2013.
Hvad angår det konkrete forslag fra Det Konservative Folkeparti, viser det, at De Konservative siger et, når partiet er i regering, og noget andet, når partiet er i opposition.
Da hr. Brian Mikkelsen var erhvervsog økonomiminister, var der ikke nogen vilje til at imødekomme branchens krav om 100 pct.s momsafløftning.
Sådan en holdningsændring er med til at understrege, at når De Konservative har ansvaret for dansk økonomi, kan det ikke lade sig gøre, men når partiet er i opposition og ikke har ansvaret for så meget, mener de åbenbart, at det lige pludselig alt sammen kan lade sig gøre.
Det er påfaldende, at De Konservative som forslagsstillere ikke har anført, hvad den skønnede effekt af forslaget er.
Det kan tilføjes, at havde det været anført, ville man kunne se, at forslagets egentlige effekt ville være forbundet med usikkerhed, da vi ingen steder har belæg for, at væksten i hotelerhvervet alene afhænger af prisen på hotelovernatninger.
Hotelerhvervets konkurrenceevne og vækst påvirkes af en række andre faktorer end graden af momsafløftning.
Det er faktorer som valutakursudvikling, rejselyst, investeringer i hotelområdet samt salgs- og markedsføringsindsatsen.
Disse faktorer spiller også ind.
De Konservative lægger op til, at forslaget finansieres gennem det uforbrugte provenu fra ændringerne af reglerne om kantinemoms.
Forslagsstillerne har dog ikke gjort sig den ulejlighed at anføre, hvad forslaget helt konkret vil koste, men da hr. Brian Mikkelsen var økonomi- og erhvervsminister, løftede hr. Brian Mikkelsen sløret for, at det her forslag faktisk vil have en negativ provenuvirkning på 2,3 mia. kr.
Her ville det være dejligt, hvis omkostningerne stod mål med, hvor mange nye arbejdspladser det her forslag vil skabe.
Der er allerede lavet en fordobling af fradragsretten for hotelovernatninger fra 25 pct. til 50 pct.
Det skete pr. 1. januar 2011.
Det er positivt, men jeg synes derfor også, at det vil være rimeligt at afvente og få en større viden om, hvilken effekt den her momsafløftning har haft.
Vi befinder os jo stadig i en vanskelig økonomisk tid.
Trods fremgang på grund af regeringens målrettede og konsekvente indsats synes jeg nok, at vi skal være påpasselige med, hvad vi bruger pengene til.
For regeringen er det magtpåliggende at føre en ansvarlig økonomisk politik med det formål at få Danmark tilbage på ret kurs igen.
Det her forslag koster mange penge, og der er usikkerhed om forslagets effekter.
Det vil derfor ikke være ansvarligt at følge det konservative beslutningsforslag, og derfor kan Socialdemokraterne afvise det.